Дызэрызэдэлэжьэфынур си фIэщ мэхъу
КъБР-м и Правительствэм и УнафэщI Храмов Константин КъБР-м и Муслъымэнхэм я дин IуэхущIапIэм и лэжьакIуэхэм яIущIащ.
Налшык дэт мэжджытым Правительствэм и УнафэщIым къыщыпежьащ КъБР-м ХъыбарегъащIэ IэнатIэхэмкIэ, жылагъуэ, дин зэгухьэныгъэхэмкIэ и министр Къумахуэ Мухьэдин, Муслъымэнхэм я дин IуэхущIапIэм и унафэщI Дзасэжь Хьэзрэталий, абы и япэ къуэдзэ Мисиров Хъызыр, Абу Хъанифэ и цIэр зе-зыхьэ Кавказ Ищхъэрэ Ислъам университетым и ректор Чочаев Шарафуддин сымэ.
— ЦIыхухэр зэзгъэцIыхуу Iуэхухэм зыщызгъэгъуазэмэ, итIанэ щIапхъэхэр нэхъ убзыхугъуафIэ хъунущ, аращ республикэм и къалэхэмрэ къуажэхэмрэ сыщIэкIуэр, — жиIащ Храмов Константин.
Дзасэжь Хьэзрэталий и псалъэхэм къыхигъэщащ КъБР-м и Iэтащхьэ Къанокъуэ Арсен Муслъымэнхэм я дин IуэхущIапIэм иригъажьэ дэтхэнэ Iуэхури зэрадиIыгъыр, Налшык дэт мэжджытри Iэтащхьэм и тыгъэу зэрыщытыр. ЦIыху миным нэблагъэ зыщIэхуэ Налшык и мэжджыт нэхъыщхьэрщ Муслъымэнхэм я дин IуэхущIапIэм и хэщIапIэри.
— Ислъам университетыр Налшык щолажьэ 1992 гъэ лъандэрэ. Иджыпсту абы щIэныгъэ щызэрагъэгъуэт ныбжьыщIи 150-м, — жиIащ Чочаев Шарафуддин.
КъБР-м и Муслъымэнхэм я дин IуэхущIапIэмрэ ХъыбарегъащIэ IэнатIэхэмкIэ, жылагъуэ, дин зэгухьэныгъэхэмкIэ и министерствэмрэ зызэщIагъакъуэу зэрызэдэлажьэр къыхигъэщащ Правительствэм и УнафэщIым и къуэдзэ Къуэдзокъуэ Мухьэмэд.
— Быдэу си фIэщ мэхъу дызэрызэдэлэжьэфынур. Фыкъызогъэгугъэ сыт хуэдэ IуэхукIи дэIэпыкъуэгъу сыфхуэхъуну, — жиIащ Правительствэм и УнафэщIым зэIущIэм и кIэухым.
Пщыгъуэш Iэсият.
